Dek jaroj de reteja renovigo
#000000
La 26-a de julio markas la dekjaran jubileon de la reteja renovigo de UEA. La projekto estis indikita kiel prioritata jam en 2013, sed ĝis nun rezultoj ne videblas. Laŭ TEJO la sistemo nun pretas, sed daŭras diskutoj inter UEA kaj TEJO pri testado kaj reciprokaj respondecoj.
#000001
La 26-an de julio 2013, dum la Universala Kongreso en Rejkaviko, la komitato de UEA akceptis kun tri sindetenaj voĉoj la proponon de la estraro rezervi 100 000 eŭrojn el la asocia kapitalo por la renovigo de la retejo. Tiu projekto iĝis unu el la ĉefaj prioritatoj de la asocio.
#000002
Dum la komitata diskuto, komitatano Denis Keefe laŭ la protokolo demandis, por kiu celgrupo estas planata la nova retejo:
#000003
”Li opinias, ke ĝi celu la ĝeneralan publikon kaj ke estu aparta subretejo por la membroj. Fettes respondas, ke la retejo estos tia, do malsimila al la nuna, kiu celas praktike nur la membrojn”, la protokolo registris.
#000004
– Ni ege konscias pri la graveco de komunikado kun la membroj, kaj ankaŭ kun la ĝenerala publiko. Tial ni pretas prioritate investi en la konstruo de nova retejo. Ankaŭ la revuo spertos kelkajn ŝanĝojn en stilo kaj enhavo, poste diris la nova prezidanto de UEA, Mark Fettes, en sia unua intervjuo kun Libera Folio.
#000005
Spite la prioritaton, efektiva laboro pri nova retejo por UEA komenciĝis nur en 2017.
#000006
Kvin jarojn post la decido, triono el la mono estis elspezita, sed daŭre mankis nova retejo. Tamen jam tiam, dum la Universala Kongreso en Lisbono 2018, la komitato decidis pri nuligo de la papera Jarlibro, kiun anstataŭu la nova retejo. La nuligo tuj okazis, la retejo ne.
#000007
Por restartigi la retejan projekton, UEA en 2019 faris kun TEJO interkonsenton pri la projekto. La precizaj kondiĉoj de la kontrakto ne estas publike konataj, sed evidente en la praktiko la administra subvencio de EU poste estis uzata por financi la laboron.
#000008
– Mi ne kuraĝas prognozi la daton de plena transiro al la nova reteja sistemo, ĉar mi ne sufiĉe regas la koncernajn laborkondiĉojn. Mi povas nur diri ke tio restas prioritato por mi kaj mi provas akceli la laboron laŭ mia povo, diris la eliranta prezidanto Mark Fettes al Libera Folio en julio 2019.
#000009
Iom poste prezidanto Duncan Charters antaŭvidis lanĉon la 15-an de decembro 2020. Dum komitata kunsido samjare li modifis sian eldiraĵon:
#000011
– La nuna perspektivo estas, ke ni havu la celon kompletigi la aferon en januaro, kaj plej malfrue en februaro.
#000012
Poste oni prognozis funkciigon de la nova sistemo en septembro 2022, sed ankaŭ tiu lanĉo ne okazis. En oktobro 2022 Libera Folio povis raporti, ke la nova prokrasto ŝuldiĝis al malkontento de la estraro de UEA, kiu trovis la sistemon mankohava kaj ne pretis transpreni la respondecon pri ĝi.
#000013
En majo 2023 TEJO informis en sia cirkulero, ke oni ”sukcese liveris la provlanĉon de la sistemo al UEA”. Tamen laŭ informoj de Libera Folio, en junia kunsido inter TEJO kaj UEA mankis interkonsento inter la gvidantoj de UEA pri pluaj paŝoj, kaj la tuta afero denove estis prokrastita.
#000014
Laŭ Tyron Surmon, la respondeculo de TEJO pri la projekto kaj estonta prezidanto de la junulara asocio, TEJO siaflanke kontentas pri la nuna stato de AKSO.
#000015
– En majo ni sukcese liveris la provlanĉon – uzante la sistemon kun veraj UEA-datumoj – kaj AKSO montris sin esti plene kapabla. Aldone, ni jam uzis ĝin por la administrado de la ĉi-jara IJK, kie ĝi signife reduktis la administran laboron por la organiza teamo. La ĉefaj farendaĵoj nun ne estas teknikaj, sed organizaj: do por certigi ke ĉiuj kontentas pri la nova retejo kaj administra sistemo, kiel kaj kiam lanĉi, kaj la estontaj financaj kaj mastrumaj aranĝoj por la sistemo.
#000016
– Kvankam mi prezidantiĝos, en la nova estraro de TEJO mi restos kiel la respondeculo por AKSO. Unu el miaj ĉefaj prioritatoj por la sekva mandato estas kontentige fini la projekton, kaj kunlabore kun UEA mi forte esperas ke tio eblos dum la sekvaj monatoj.
#000017
Aleks Kadar, ĝenerala sekretario de UEA, siavice diras ke la nova sistemo efektive devis preti jam antaŭ pli ol du jaroj:
#000018
– Laŭ la kontrakto TEJO devis liveri la pretan sistemon ĝis oktobro 2020. En majo 2023 TEJO anoncis al UEA, ke ĝi pretas. Ekde tiam okazas diskutoj kun TEJO kaj ene de la Estraro de UEA pri kompleta testado de la sistemo, el vidpunktoj kaj programista kaj de uzantoj. Kaj pri postaj paŝoj, interalie pri prizorgado de la sistemo en la venontaj monatoj.
#000019
En la oficialaj publikaj komunikoj de UEA mankas ajnaj informoj pri la progreso de la reteja projekto. Ĝin tute ne mencias la aktuala estrara raporto. Same mankas informoj pri ĝi en la revuo Esperanto, kiu cetere silentas ankaŭ pri aliaj gravaj okazaĵoj en la asocio.
#000020
Alklaku por kunhavigi ĉe Facebook(Malfermiĝas en nova fenestro)Alklaku por kunhavigi per Telegramo(Malfermiĝas en nova fenestro)Click to share on Mastodon(Malfermiĝas en nova fenestro)
#000022
Nur ses kandidatoj por la estraro de TEJO
#000023
Tiaj projektoj pli similas al “lerta truko” antau stulta kaj indiferenta hoamaso, post kio iliaj poshoj restas malplenaj.
#000026
Iuj venas al E-o por spirite richigi sin, trovi verajn amikojn k batali kune por la realigo de la ideoj de Zamenhof. Aliaj venas por gajni iom da mono kaj montri sian imponecon. Chi tiuj lastaj forgesas pri la valoroj de E-o k ghia idea bazo, senkonscie detruante ghin.
Estus bone, se ni povus kombini tiujn tendenciojn, por ke nur homoj kun ideoj restu en E-movado, dum spekulistoj k lingvistoj serchus profiton aliloke.
#000028
Certe tre malmultaj homoj povis kaj povas gajni monon per Esperanto. Kaj mi ne sciis, ke mia profesio de lingvisto faras min iel morale suspektinda en Esperantujo...
#000029
Mi diris tion pri E-lingvistoj, kiuj shatas ripeti, ke “E-o estas nur lingvo”. Por tiuj E-lingvistoj mi diru, ke “E-o estas antau chio ideo!” Kaj se tiaj E-spertuloj k akademianoj, kiel vi, ripetas chi tiun mantron, tiam ili vole- nevole detruas E-movadon.
#000030
Certe ĉiu lingvisto devas koni la socian kaj kulturan kuntekston de la esplorata lingvo. Esperanto estas ligita al socia movado (aŭ grupo da movadoj, kp. UEA, SAT, Civito), kaj la plimulto de la parolantoj subtenas iujn komunajn valorojn de tiu movado, eĉ se ili estas ofte formulitaj iom neprecize.
#000031
> la plimulto(?) subtenas iujn komunajn valorojn(?)
Necesas distingi inter E-movado kaj E-komunumo.
La membroj de E-komunumo simple vivas uzante E-on por amuzighi, distri sin per UK babilante pri diversaj temoj, propagandas E-on disvastigante ghin ktp.
Koni “kulturan kuntekston” tute ne signifas subteni ghin au partopreni en E-movadon.
E-movado havas celon, al kiu oni aspiras per lingvo, kiu formulis Zamenhof. “Mia ideo konsistas en tio, ke por forigi la murojn, kiuj disigas la klerajn homojn unuigi per E-o la homaron en unu granda familio”, “frateco kaj justeco inter chiuj popoloj”.
Tute ne hazarde li nomis siajn adeptojn samideanoj k batalantoj.
Chu vi konsideras vin batalanto?
#000032
Se la celo de Zamehof estis unuigi per E-o la homaron en unu grandan familion kaj antaŭenpeli la fratecon inter homoj, li ĝis nun mizere fiaskis, se juĝi laŭ la senĉesaj diskutoj kaj disputoj inter la malsamideanoj. Almenaŭ pri la batalantoj li pravis.
#000033
Chu vi sentas la diferencon inter la nuna UEA k UEA kiam vi estis oficisto? Vi devus scii pli bone ol aliaj la kialojn de la “mizera fiasko”. Ne kulpas “interna ideo”, sed la asocio, kiu nomas sin “universala”, sed havas absolute nedemokratian sistemon. La nuna UEA perdas E-kulturan heredajhon, vendas E-posedajhon, distordas E-historion ktp.
“Senchesai diskutoj”montras, ke “interna ideo” daure vivas. Restas fari la sekvan pashon: pli klare formuli la ideon/celon k krei demokratian asocion, t.e reveni al radikoj.
#000034
La problemo estas ke se oni provas pli klare formuli la ideon, tiam oni konkludos ke estas pli bone atendi ke ĉies sola lingvo fariĝos la Angla ol klopodi por fari el Esperanto ĉies duan lingvon. La logiko simple ne permesos ion alian — almenaŭ se lingvo estas antaŭ ĉio komunikilo. Eĉ pli neevitebla fariĝas tiu konkludo, se la lingvo esence estas artefarita socia komunikilo, tiel ke eĉ nian gepatran lingvon ni lernas pli-malpli pene, por ke nia komunikado okazu konforme al la sociaj normoj.
#000035
Oni “festas” nun duoblan dekjariĝon, ĉar en 2013 la komitato akceptis ankaŭ bombastan (38 paĝoj!) strategian laborplanon por la periodo 2013-2017. Ĝi estis morta jam ĉe sia naskiĝo kaj ne influis la evoluon de UEA, kiu ĉiam pli malfortiĝis kaj degeneris. Pro tiu anemio oni ankaŭ ne kapablis verki novan planon por la periodo post 2017 aŭ redakti ĝisdatigitan version de la Fettes-plano. Ekzistas intenco verki ion novan, sed rezultis nur abstraktaj babiladoj de prezidanto Charters en la revuo. Mark Fettes restas kiel iom trista figuro inter la prezidantoj de UEA, ĉar per sia plano li nur enkondukis periodon de malkonstruado de UEA, kvankam li eble naive kredis atingi ion alian.
#000038
> “Mark Fettes restas kiel iom trista figuro inter la prezidantoj de UEA, ĉar per sia plano li nur enkondukis periodon de malkonstruado de UEA, kvankam li eble naive kredis atingi ion alian”.
Li ne diferencas de aliaj. Post I. Lapenna, ili chiuj estas similaj, kiel ghemeloj.
Li “naive kredis” kaj tial tute hazarde ricevis bonan postenon che ESF.
#000039
Ŝajnas al mi, ke oni postulis tro da funkcioj jam ĉe la komenco kaj oni ne povis prioritati ilin. Verŝajne la kialo pro tio estis, ke la abonanto (UEA) konsideris, ke ĝiaj postuloj iel estas unikaj, kaj ĉi tial oni ne aĉetis pretan membrosistemon kun membropaĝoj, sed decidis, ke oni bezonas komplete tajloritan sistemon.
#000040